En av tre velgere oppgir at landbrukspolitikk er svært viktig eller viktig for valg av parti. Mange ble overrasket. Men ingen burde bli bestyrtet av at folk flest opplever landbruk som viktigere enn hva den urbane definisjonsmakten vil ha det til.Tenker man etter, handler landbruk om helt grunnleggende spørsmål. Det handler om hva man putter i munnen. Mat er viktig.

Da er landbrukspolitikk viktig.

På norsk trer ikke sammenhengen like god fram som på svensk eller tysk. Rett nok snakker vi nordmenn om midler til næring - altså næringsmidler. På svensk og tysk kommer alvoret tydeligere til syne; Mat er livsmedel og lebensmittel. Et middel til liv.Toneangivende riksmedier forsøker å redusere landbrukspolitikken til et rent inntektsspørsmål (størrelsen på subsidiene) for en marginal, men innflytelsesrik gruppe mennesker i landet.

I virkelighetens verden handler landbrukspolitikk om mye mer enn bønder. Det handler om hvordan maten vår blir til, hva den inneholder og ikke minst om hvordan produksjonen påvirker jordas framtidige evne til å produsere ny mat. Det finnes knapt viktigere spørsmål å diskutere enn hvilke produksjonsbetingelser vi gir matproduksjonen - både lokalt, nasjonalt og globalt.Heldigvis synes det som om stadig større grupper har fått øynene opp for landbruk som et vesentlig politisk tema.

Undersøkelsen som Sentio utførte for Nationen, viser at 10 prosent av velgerne oppgir landbrukspolitikk som svært viktig for valget av parti når de skal stemme. 23 prosent svarer at landbrukspolitikken er viktig for valg av parti.

Når en tredjedel av velgermassen oppgir landbrukspolitikk som et potensielt avgjørende anliggende for sin stemmegivning, er landbruket endelig i ferd med å få den politiske betydningen næringen fortjener. Undersøkelsen viser at landbruksspørsmål engasjerer langt utover bøndenes egne rekker. Det er ikke så rart. Når hestekjøtt blir solgt som storfe, når halalmerket kjøtt inneholder opptil 30 prosent svin, og når Radio Norges 1. april-spøk om funn av hund i norske pølser ikke umiddelbart framsto som noen umulighet, er det på høy tid at forbrukerne våkner.

Landbrukspolitikk handler ikke bare om prisnedskrivningstilskudd på korn, tilskuddssoner og markedsordningen om melk. Det handler også om hva du og jeg skal livnære oss av.

Det går en forbindelseslinje fra norsk og internasjonal landbrukspolitikk til hyllene i din nærbutikk. Det er en sammenheng mellom den prisen du betaler for maten og produksjonsbetingelsene som tilbys matprodusentene - i Norge og i utlandet.Sentios undersøkelse viser at stadig flere blir klar over dette. Et annet tegn i tiden er at min Nationen-kollega Kari Gåsvatns kommentar om filmdokumentaren «Matindustriens hemmeligheter» gikk sin seiersgang på nettet. «Vi begynner å kjenne på ubehaget i effektiv og industriell matproduksjon», skrev Gåsvatn. Kommentaren ble anbefalt av over 1000 Facebook-brukere, noe som antakelig er rekord i Nationen.

Annonse

Landbrukspolitikk handler ikke om bondens livsvilkår. Det handler om våre livsmidler.Bøndene er selvsagt tjent med økt interesse for matproduksjon. Dess mer kunnskap folk har om hvordan mat blir til, dess større er muligheten for å oppnå forståelse for matprodusentenes behov og krav.

Tidligere hadde de fleste en aller annen slektning som drev med matproduksjon, og derigjennom en viss innsikt i bondens situasjon. Slik er det ikke lenger. Stadig færre har direkte forbindelser til landbruket. Desto viktigere er det for bøndene å bringe (det fremmedgjorte) folket nærmere gården.

Da nytter det ikke å bruke stammespråk som jamnstillingsvedtak, avdrått og dekningsbidrag. Det er ikke statshemmeligheter som skjuler seg i fjøs og åker. Det er produksjon av egg og flesk, melk og fløte, poteter og gulrøtter. Landbruket vil tjene på å avmystifisere landbrukspolitikken.

Når en av tre velgere synes landbrukspolitikk er viktig, betyr det selvsagt ikke at Senterpartiet ligger an til 30 prosents oppslutning ved høstens valg. Senterpartiet har ikke monopol på landbrukspolitikk.

Alle som er opptatt av norsk jordbruk må likevel glede seg over at stadig flere skjønner at landbrukspolitikk handler om de viktigste ting.

Kato Nykvist er kommentator i Nationen